KIRJALLINEN KYSYMYS E-3613/02 esittäjä(t): Paulo Casaca (PSE) komissiolle. Koheesiorahastosta Portugalille myönnettyjen varojen jäädyttäminen.



Virallinen lehti nro 161 E , 10/07/2003 s. 0100 - 0101



KIRJALLINEN KYSYMYS E-3613/02 esittäjä(t): Paulo Casaca (PSE) komissiolle (16. joulukuuta 2002) Aihe: Koheesiorahastosta Portugalille myönnettyjen varojen jäädyttäminen Sen jälkeen kun olin esittänyt kysymykseni E-3514/02, joka koski mahdollista koheesiorahastosta Portugalille myönnettyjen varojen jäädyttämistä, Público-lehti vahvisti, että komissio on päättänyt keskeyttää koheesiorahastosta Portugalin vesihuoltoa ja jätevesien käsittelyä koskeviin hankkeisiin myönnettyjen määrärahojen maksamisen. Ottamatta kantaa sisämarkkina-asioista vastaavien komission yksiköiden ja Portugalin hallituksen väliseen tämän toimenpiteen laillisuutta koskevaan kiistaan pyydän komissiota vastaamaan seuraaviin kysymyksiin. 1. Katsooko komissio, että on oikeudenmukaista, järkevää ja kohtuullista rangaista yhtä koheesiorahastosta tukea saavaa jäsenvaltiota keskeyttämällä satojen miljoonien eurojen maksut menettelyitä koskevien epäilysten perusteella, vaikka samoja menettelyitä on käytetty jo melkein kymmenen vuotta niitä kyseenalaistamatta, kun joitakin toisia jäsenvaltioita, jotka ovat ilmiselvästi, avoimesti ja toistuvasti rikkoneet yhteisön oikeutta, ei rangaista niin kauan kun rikkomukset eivät koske toimia, joihin liittyy yhteisön varojen käyttö? 2. Onko komissio arvioinut, miten sen päätökset vaikuttavat Euroopan unionin ympäristötavoitteiden saavuttamiseen ja Portugalin mahdollisuuksiin saavuttaa ne? 3. Eikö komissio katso, että kun syntyy uusi tilanne tai aletaan soveltaa uutta lähestymistapaa tai kun asian uudelleenkäsittely tuo esiin uusia näkökohtia, sen olisi syytä antaa perusteltu lausunto jatkotoimenpiteistä eikä keskeyttää sellaisten hankkeiden rahoitusta, joiden toteuttamiseen määrärahat on aiemmin hyvässä uskossa myönnetty? Michel Barnier'n komission puolesta antamayhteinen vastauskirjallisiin kysymyksiin E-3514/02 ja E-3613/02 (4. helmikuuta 2003) Kullekin maalle tarkoitettujen koheesiorahastovarojen ohjeelliset rajat eivät koske vuosittaisia määriä, vaan koko kautta 20002006. Vuonna 2002 neljä tukeen oikeutettua jäsenvaltiota käyttivät koheesiorahastoa varten tämän varainhoitovuoden talousarvioon kirjatut määrärahat kokonaisuudessaan. Portugalin hyväksi tehdyt maksusitoumukset ovat 297 miljoonaa euroa. Tämä määrä on reilusti pienempi kuin täksi varainhoitovuodeksi määritellyn ohjeellisen vaihteluvälin keskiarvoa vastaava summa. Portugalin hankkeiden vähyyttä on voitu kompensoida hyväksymällä ylimääräisiä hankkeita muissa jäsenvaltioissa. On erittäin tärkeää, että vuonna 2003 esitetään riittävä määrä hankkeita, jotka voidaan hyväksyä. Tuntuu itse asiassa hyvin vaikealta ajatella, että hankkeita voitaisiin toistamiseen korvata muiden jäsenvaltioiden hankkeilla ja siten välttyä menettämästä koheesiorahastoa varten vuoden 2003 talousarvioon kirjattuja määrärahoja. Komissio lähetti Portugalin valtiolle 23. lokakuuta 2002 varoituskirjelmän, joka koski EY:n perustamissopimuksen julkisia hankintoja koskevien määräysten noudattamatta jättämistä sen perusteella, että useiden kuntien yhteisten vesi- ja jätehuoltojärjestelmien toteuttamisen yhteydessä oli tehty myönnytyksiä Águas de Portugal SA:n omistuksessa oleville yrityksille. Koheesiorahastosta 16 päivänä toukokuuta 1994 annetun neuvoston asetuksen (EY) N:o 1164/94(1) mukaan rahastosta tuettujen hankkeiden on oltava julkisia hankintoja koskevien yhteisön sääntöjen mukaisia. Komissio ei siis voi tukea edes välillisesti sellaisten kansallisten toimenpiteiden toteuttamista, jotka saattavat loukata yhteisön oikeutta. Se ei näin ollen voi myöntää koheesiorahastosta uusia tukia hankkeille, jotka koskevat Águas de Portugal SA:n omistuksessa olevia yrityksiä. Näille hankkeille voidaan myöntää uusia tukia vasta, kun sääntöjen vastainen toiminta on lopetettu. Komissio ja Portugali ovat sopineet viitekehyksestä, jossa täsmennetään koheesiorahastosta tuettavat ensisijaiset ympäristöalan investoinnit. Aguas de Portugal SA:n omistuksessa olevien yritysten toteuttamat hankkeet ovat osa näitä ensisijaisia investointeja. Niiden hyväksymisen edellytyksenä on kuitenkin yhteisön lainsäädännön noudattaminen. Komissio ei ole toistaiseksi pidättänyt aikaisemmin hyväksyttyjen hankkeiden maksuja. Komissio jakaa parlamentin jäsenen huolestuneisuuden ja ymmärtää tämän perustelut. Komissio toivoo, että asiassa päästäisiin ratkaisuun, jonka turvin aiotut investoinnit voitaisiin toteuttaa täysin yhteisön oikeuden mukaisesti. (1) EYVL L 130, 25.5.1994.